Gedagte vir die dag: My ma en broerFoto: pixabay.com My ma en broers is al die mense wat die boodskap van God hoor en dit gehoorsaam. (Lukas 8:21) Eendag terwyl Jesus mense bedien en ’n skare rondom Hom maal, ontvang Hy ’n boodskap: “U ma en broers is hier buite en wil U graag sien.” Jesus was op daardie oomblik besig om die opdrag van sy hemelse Vader uit te voer; daarom klink sy antwoord baie skerp. Jesus se antwoord was kort en bondig: “My ma en broers is al die mense wat die boodskap van God hoor en dit gehoorsaam.” Sjoe, dit klink darem hard. Waarom sê Jesus hierdie woorde? Dit is duidelik dat Jesus lief was vir sy familie. Hy het ’n besondere verhouding gehad met sy ma. Hy was lief vir haar en het vir haar omgegee. Daarvan getuig selfs sy laaste woorde aan die kruis toe Hy vir Johannes gevra het om ná sy kruisdood vir Maria te sorg. Maar Jesus wil ’n belangrike geestelike beginsel tuisbring, naamlik dat geestelike bande swaarder weeg as aardse familiebande. Dit beteken nie Jesus ag familieverhoudinge onbelangrik nie. Die Bybel sê vir ons dat sowel Jesus se ma as sy broers in geloof tot Hom gekom het as hulle Verlosser (Hand. 1:14). Maar wat Jesus hier leer, is dat die wil van sy hemelse Vader die belangrikste is en dat dit gehoorsaam moet word. Die Seun van die mens moet doen wat die Vader vir Hom gevra het om te doen (Joh. 17:4). Jesus sien dus nie kans om van hierdie werk af weggelei te word nie. Dit was nie nou die tyd om Hom te onderbreek nie. Hy is besig om God se wil te doen en dit is die belangrikste. Ons familiebande mag ons nooit verhinder of onderbreek om God se wil in ons lewe uit te voer nie. Maar ons moet die liefde van Christus ook wanneer dit nodig is op ons familielede uitstort.